Yleisradio maksaa Euroviisuedustajilleen palkkion.

Saara Aalto saa Yleltä palkkion Euroviisu-urakastaan.

Myös Suomen aiemmat viisuedustajat ovat saaneet palkkion.

Saara Aalto kommentoi kappalevalintaa viime viikonloppuna: " sairaan hyvä biisi. "

Saara Aallon euroviisuedustuksesta riittää spekulaatioita ja huhuja. Erityisen paljon kiinnostaa tietenkin raha ja kustannusten jakaminen. Kuka maksaa euroviisut ja UMK:n kustannukset ja saako Suomen viisuedustajaksi valittu Saara Aalto rahaa Yleltä?

- Saara Aalto saa viisu-urakastaan palkkion, kuten edustajat ovat saaneet joka vuosi. Tämän maksaa Yle, sanoo Ylen luovien sisältöjen johtaja Ville Vilén.

Ylen luovien sisältöjen johtaja Ville Vilén. YLE KUVAPANKKI

Vilén ei tarkenna minkä suuruisista summista on kyse Aallon kohdalla.

- Sopimus ei ole julkinen kuten yhteistyösopimukset eivät yleensäkään ole.

Aallon show Lissabonissa on Iltalehden tietojen mukaan kallein suomalainen viisushow ikinä, ja sen, kuten myös viisuryhmän matkan Lissaboniin, maksaa Yle. Aallon levy-yhtiö Warner ei osallistu kustannuksiin.

- Warner voi luonnollisesti tehdä Saaran ja levyn markkinointia omalla kustannuksellaan, Vilén sanoo.

Muutoksia tulossa

Monsters-esitys on saanut runsaasti kritiikkiä, sillä monien mielestä se ei ole yhtä näyttävä ja hieno kuin viisukappaleiksi tyrkyllä olleet Domino ja Queens.

Aalto lupaili jo lauantaina muutoksia esitykseensä. Eilen torstaina hän sanoi Iltalehdelle, että muutoksia ja yllätyksiä on luvassa.

- Nyt kun luvassa on vain yksi esitys, niin tietenkin satsaamme kaiken tähän, Aalto kertoi.

Vilén sanoo, että show ' n muuttamiseen Lissabonissa oli jo alun perin varauduttu.

- Viisulava asettaa rajoituksia ja haluamme onnistua mahdollisimman hyvin. Tämä tuo lisää kustannuksia, mutta näin on myös budjetoitu, Vilén kertoo.